
Euroopa Parlamendi resolutsioon vägivalla eskaleerumise kohta Iisraeli ja Palestiina vahel

(2014/2723(RSP))

Euroopa Parlament,

–
võttes arvesse ajalehe The Independent artiklit „Iisraeli-Gaza konflikt: Iisraeli õhurünnakus hävis puuetega inimeste hooldekodu ja sai surma kaks naissoost hoolealust”,

–
võttes arvesse Palestiina pagulaste abiorganisatsiooni 14. juuli 2014. aasta aruannet olukorra kohta Gazas,
–
võttes arvesse peasekretäri pressiesindaja 13. juulil 2014 New Yorgis tehtud avaldust Iisraeli ja Gaza vahelise olukorra kohta,
–
võttes arvesse 1948. aasta inimõiguste ülddeklaratsiooni,

–
võttes arvesse 1949. aasta neljandat Genfi konventsiooni tsiviilisikute sõjaaegse kaitse kohta,
–
võttes arvesse 1966. aasta ÜRO kodaniku- ja poliitiliste õiguste rahvusvahelist pakti, 

–
võttes arvesse 13. septembril 1993. aastal sõlmitud Oslo kokkuleppeid (ajutise omavalitsuse korraldamise põhimõtete deklaratsioon),

–
võttes arvesse 1989. aasta ÜRO lapse õiguste konventsiooni,

–
võttes arvesse kodukorra artikli 123 lõiget 2,

A.
arvestades, et praegune konflikt toob kaasa süütuid inimohvreid ja tekitab mõlema osapoole tsiviilelanikkonnale lubamatuid kannatusi; arvestades, et Palestiina pagulaste abiorganisatsiooni andmeil on surma saanud 174 tsiviilisikut ja umbes 1152 inimest on viga saanud;

B.
arvestades, et vägivalla eskaleerumisel on tõsised tagajärjed laste turvalisusele, lapsed on selle lõputu konflikti kõige kaitsetumad ohvrid; arvestades, et Palestiina pagulaste abiorganisatsiooni aruande põhjal on hukkunud 32 last;

C.
arvestades, et vaatamata ÜRO Julgeolekunõukogu selgele nõudmisele sõlmida relvarahu, on olukord Gaza sektoris ja selle ümbruses halvenemas, mis toob kaasa tõsised tagajärjed nii Iisraeli kui ka Palestiina tsiviilelanike julgeolekule;

D.
arvestades, et parlament on korduvalt väljendanud toetust kahe riigi lahendusele, mille tulemusel eksisteeriksid rahus ja turvaliselt kõrvuti Iisraeli Riik ning sõltumatu, demokraatlik ja elujõuline Palestiina riik, ning nõudnud osapoolte rahuteemaliste otsekõneluste taasalustamist;

E.
arvestades, et parlament on korduvalt toetanud Iisraeli õigust elada turvalistes piirides;

F.
arvestades, et parlament on korduvalt väljendanud seisukohta, et palestiinlastel on õigus enesemääramisele ja kahtluse alla ei saa seada nende õigust oma riigile;
1.
väljendab sügavat muret vägivalla ohtliku eskaleerumise pärast Gazas ja Iisraelis ning nõuab tungivalt koheseid meetmeid, et saavutada kahe poole vahel relvarahu, mis hoiaks ära vägivalla uued ohvrid;
2.
nõuab, et koheselt lõpetataks kõik Iisraeli sõjalised rünnakud Gaza vastu ning kõik Gaza sektorist Iisraeli territooriumile suunatud raketirünnakud;
3.
väljendab sügavat nördimust suurte inimkannatuste ja paljude ohvrite pärast ning väljendab oma solidaarsust kõigi Iisraeli ja Palestiina konfliktis hukkunud süütute ohvrite perekondadega; mõistab teravalt hukka inimõiguste ja rahvusvahelise humanitaarõiguse rikkumised;
4.
rõhutab, et oluline on kaitsta tsiviilisikuid ja elutähtsat tsiviiltaristut Gaza sektoris;
5.
väljendab sügavat kahetsust, et 13. juulil said Gazas surma kaks puudega naist, pidades silmas, et tsiviilisikud ja eriti füüsilise puudega inimesed on kõige abitumad ohvrid selles konfliktis;
6.
kutsub rahvusvahelist kogukonda ja ELi üles pöörama erilist tähelepanu sellesse konflikti sattunud naiste ja laste kannatustele ja vajadustele;
7.
rõhutab, et viivitamata on vaja reageerida inimdraamale Gaza sektoris ning toimetada sinna toitu ja arstiabi;
8.
rõhutab veel kord, et vastuolu Iisraeli ja Palestiina vahel ei saa lahendada sõjalisel teel, vaid üksnes rahumeelse ja vägivallatu protsessi kaudu; nõuab veel kord kahe osapoole rahuteemaliste otsekõneluste taasalustamist;
9.
kinnitab oma kindlat toetust kahe riigi lahendusele, mille aluseks oleksid 1967. aasta piirid ja Jeruusalemm mõlema riigi pealinnana ning mille tulemusel eksisteeriksid rahus ja turvaliselt kõrvuti Iisraeli Riik ning sõltumatu, demokraatlik ja elujõuline Palestiina riik;
10.
nõuab, et ÜRO Julgeolekunõukogu liikmed teeksid kõik endast oleneva, et asjakohaselt reageerida sellele kriisile; innustab peamisi piirkondlikke toimijaid, eriti Egiptust ja Jordaaniat, toetama pingutusi olukorra rahustamiseks ja tagama haavatud tsiviilisikute evakueerimise;
11.
teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ja liidu välisasjade ja julgeolekupoliitika kõrgele esindajale, liikmesriikide valitsustele ja parlamentidele, ELi eriesindajale Lähis-Ida rahuprotsessis, ÜRO Peaassamblee presidendile, ÜRO Julgeolekunõukogu liikmesriikide valitsustele ja parlamentidele, Lähis-Ida neliku eriesindajale, Iisraeli Knessetile ja valitsusele, Palestiina omavalitsuse presidendile ja Palestiina Seadusandlikule Nõukogule.

